Elke paartjie het herinneringe. Kosbare herinneringe wat hulle terugroep na ‘n tyd toe hulle jonk en verlief was. Daar is die snaakse herinneringe soos toe hy met sy son-allergie soos ‘n afkop-hoender deur die vakansie-woonstel gehardloop het of die koshuisvader hom om middernag in jou koshuiskamer betrap het. Daar is herinneringe wat saam met ontnugtering kom, soos die ontdekking dat die koffiewinkel waar julle mekaar se diepste wesens leer ken het, intussen plek gemaak het vir ‘n wolkekrabber. Daar is die mooi nostalgie, soos jul eerste soen agter die verhoog. Of die eerste kyk in jul eersteling se oë met die besef dat sy jou maat se kenkuiltjie gekry het…
Nostalgie is ‘n wonderlike, intieme ding. Dit is wat julle aanmekaar bind. Dit is ‘n gedeelde verlede wat ‘n gedeelte toekoms soveel aantrekliker maak. Nostalgie is wat ons daartoe dryf om soos besetenes te kere te gaan as iemand ‘n koffiebeker op ons trou-albums neersit. Dit is die naarstigtelike soek na iemand om ‘n VHS video op CD oor te skakel. Dit is die onophoudelike soektog na die liedjie wat gespeel het met jul eerste dans wat jy nêrens in die hande kan kry nie… Maar as jy nie versigtig is nie, kan jy só vasgevang raak in die verlede dat jy nie vorentoe beweeg nie, meen Thorin Klosowski op die webtuiste lifehacker.com.
So, as jy fokus op die goeie in die verlede, is dit gesond. Maar as jy heeltyd die verlede en die hede met mekaar vergelyk met die houding dat die toekoms nooit hierteen kan opweeg nie, het julle moeilikheid. Dit gebeur ongelukkig baie maklik. Dink terug aan toe jou kinders baie klein was. Vandag kyk jy na hul foto’s en onthou net die goeie. Die lekker-lag oomblikke, die oulike woordjies, die waggelbeentjies… jy vergeet heeltemal die doodmoeg-pajamadril-nagte, die vrees wat gepaardgegaan het met jou kinders se koors-nagte, en die laerskool huiswerk.
Psychology Today meen dat jy jou verlede met jou hede moet herkonnekteer, in plaas daarvan om hulle met mekaar te vergelyk. Dink aan hoe jou verlede jou gevorm het tot wie jy vandag is, in plaas daarvan om te verlang na die wêreld wat was. Dink ook aan dinge soos flieks, musiek en fiktiewe karakters waaroor jy nostalgies is. Koester jou gunstelinge, maar moenie nuwe geleenthede opsyskuif nie. Die kanse is goed dat jy nooit weer so lief gaan word vir nuwe musiek soos die musiek wat jou gunstelinge was in jou jeug nie. Die rede hiervoor is dat hierdie musiek die klankbaan was vir van jou beste herinneringe. Maar as jy jou slegs hierteen vas staar, kan jy uitmis op opwindende nuwe musiek.